Keld Albrechtsen (EL), 2003-12-04:
Jeg vil gerne begynde med at takke forslagsstillerne, fordi de har fremsat det forslag. Debatten har jo vist, at det er særdeles påkrævet, at vi har fået en folketingsdebat om det problem, som vi står over for, og jeg håber, at ministeren også selv opfatter det som et stort problem for ham.
Det er jo helt åbenlyst, at ministeren går og bager på et projekt, som man dybest set ikke ved om der er tilslutning til hos et flertal i Folketinget, som ministeren åbenbart ikke har konsulteret nogen omkring, og som alle andre, der har udtalt sig om det i offentligheden, tilsyneladende overhovedet ikke bryder sig om.
Alle de signaler, der kommer om mulighederne for at få udbygget vores vindenergi, er jo ikke ligefrem - hvad skal man sige - noget, der kan skabe optimisme.
Jeg synes også, det har været lidt forstemmende, at der er partier i Folketinget, der i ramme alvor - det gælder selvfølgelig mest udpræget Dansk Folkeparti, men jo også i et bekymrende omfang regeringspartierne - mener, at det er vigtigere at få omdannet energimarkedet til markedsvilkår, end det er at få løst omstillingen til vedvarende energi i tide, inden de fossile brændstoffer slipper op.
I mange andre lande, selv i USA, diskuterer man jo, hvad vi skal stille op, når olien, gassen og kullet ikke længere rækker til.
Ministeren har selv over for Folketinget oplyst, hvor lang tid olien kan forventes at ville række.
Derfor er det overraskende for mig, at der overhovedet kan være en diskussion om, hvorvidt det nu er nødvendigt at udbygge med de vedvarende energikilder, sådan som f.eks. fru Aase D. Madsen har stillet spørgsmålene op.
Hvis vi vil have en fremtid, hvor vi kan opretholde et velfærdssamfund, så er det da fuldstændig elementært, at det ikke kan ske, medmindre vi sikrer os, at vi har en energiforsyning, der kan fungere også den dag, da landet ikke længere kan få tilført olie, kul og gas, og hvor vi ikke længere selv har disse fossile brændstoffer at råde over i vores egen undergrund.
Det er, ligesom visse partier fuldstændig ser bort fra den situation.
Så vil jeg sige rent indholdsmæssigt om det forslag, der ligger fra forslagsstillerne, at der er en side af sagen, som jeg synes man har glemt lidt, og det er, at vindenergien jo i høj grad er et resultat af en bred folkelig indsats.
Den skal vi huske at få med også i fremtiden, når vi diskuterer store havvindmøller. Derfor synes jeg godt, man kunne indbygge andelstanken i det.
En boligforening eller en forening af forbrugere af el skulle have mulighed for at gå ind og deltage og være med til at finansiere den slags projekter.
Det ville selvfølgelig kræve en ændring af beslutningsforslaget, men jeg synes, det ville være trist, hvis vi står i den situation, at som følge af regeringens passivitet omkring vindenergien, således at vi ikke har et hjemmemarked for opstilling af vindmøller i øjeblikket, skulle også det folkelige engagement i vindenergien forsvinde i Danmark.
Så jeg vil i hvert fald meget opfordre til, når vi arbejder videre med det, at den side af sagen kommer med ind i det.
Så vil jeg egentlig, og det skal så være min afrunding,
opfordre ministeren til, inden han nu sætter sådan nogle udbudsplaner i gang, som vel næppe ret mange andre end ministeren nærer den helt store optimisme over for, at indbyde Folketingets partier til en drøftelse af sagen for at få nogle ideer til, hvordan det kan gøres bedre, det kan jo i hvert fald aldrig skade, og så måske også sikre sig, at ministeren havde et fornuftigt folketingsflertal bag sig for det, han gør; det kunne heller ikke skade ministeren.
Så det er bare en opfordring til ministeren om at tage et sådant initiativ til en runde; vi møder i hvert fald meget gerne op og drøfter sagen med ministeren.